Ɔpemsoɔ Afahyɛ

Ɔpemsoɔ yɛ Asanteman afahyɛ a wɔdi de kae Otumfoɔ Ɔsɛe Tutu a ɔdi kan no awoɔ.

Asantefoɔ di saa afahyɛ yi mfeɛ mmienu biara de hyɛ Asantehene animmuonyam. Asantehene a ɔdi kan, Otumfoɔ Ɔsɛe Tutu a ɔdi kan na wɔhyehyɛɛ afahyɛ yi de maa no. Ɔno ne obi a wɔdii kan de abɔdin ''Ɔpemsoɔ'' no maa no.

Afahyɛ yi berɛ so a, wɔyɛ ɔyɛkyerɛ fa Asantehene a ɔdi kan no awoɔ hi. Beaeɛ a wɔyɛ ɔyɛkyerɛ yi no, wɔfrɛ no Teneabasaso anaa Kwantakese(Ɛyɛ ɛpɔ kɛseɛ bi a wɔsusu sɛ ɛhɔ na wɔwoo no). Saa beaeɛ yi wɔ  Kokofu-Anyinam a ɛwɔ Ghana  Ashanti Mantam mu.  Ɛdin Teneabasaso ho abaɔsɛm ne sɛ, Otumfoɔ Osei Tutu a ɔdi kan no maame sɔɔ dua a wɔfrɛ no tene mman mu berɛ a na ɔkyem woeɛ.

 Afahyɛ no ho Abakɔsɛm 
Afahyɛ no, wɔdi de kae Asantehene a ɔgyee Asanteman nkabom sii hɔ no.  

Anosɛm abakɔsɛm kyerɛ sɛ Nana Gyamfua Manu Kutusi, a ɔwoo Ɔsɛe Tutu I no pɛɛ ba kyɛreeɛ. Ɔnyinsɛn mpɛn pii maa no sɛeɛ. Akyire yi na Awukugua bi a na ɔsom ɔbosom bi a wɔfrɛ no Tutu boaa no maa no nyaa ɔba no bi. Awoɔ kaa no no, na ɔnam afuomkwan so. Ɛmu yɛɛ den berɛ a ma waduru asuo Kaakawere  ho. Ɔhyɛɛ asuo  no bɔ sɛ ɔboa no ma n'awoɔ yɛ bɔkɔɔ a ɔde akokɔ ne hyenaapo bɛba abɛda ase. Wɔmaa ɔbaapanin baeɛ. Wɔde no kɔɔ onyina bi ase a ɛhɔ na ɔkɔwoeɛ.

 Berɛ a wɔdi Afahyɛ yi 
Wɔdi afahyɛ yi mfeɛ mmienu biara ntam. Ɛyɛ afahyɛ a Asanteman nni ho agorɔ koraa ɛsiane sɛ ɛfa wɔn hene a ɔdii wɔn anim maa wɔgyee fahodie firii Gyamanfoɔ ne Dankyirafoɔ nsam no awoɔ ho. Wɔyɛ amanneɛ pii wɔ afahyɛ yi mu. Wɔde nkokɔ, hyenaapo kɔyɛ amanneɛ wɔ asuo Kaakawere berɛ a wɔrekɔ nkwaantakɛseɛ pɔkɛseɛ no mu no. Ansa na Kokofu-Anyinam ahemfoo ne ɔkɔmfoɔ a wɔkɔyɛɛ amanneɛ wɔ pɔ no mu no, na ɛdɔm abɔ dɔmpem wɔ pɔkɛseɛ no ano dada. Wɔpueiɛ ara na ɛdɔm no de anigyeɛ ahyia wɔn kwan.  Wɔyɛ Otumfoɔ Ɔsɛe Tutu a ɔdi kan no awoɔ ho yɛkyerɛ wɔ hɔ ara. Wɔwie a, na wɔde nigyeɛ ne osebɔ kɔ fie. 

 Baabi a menyaa mmoa firiiɛ 

Category:Festivals in Ghana
Category:Culture of the Ashanti Empire